‘บีพวก’โต้ไม่มีเอี่ยวเรียกรายย่อยสอบTTA
&#8220;บี เตชะอุบล&#8221; โต้ &#8220;จันทรจุฑา&#8221; อัดเบี่ยงเบนประเด็น เรียกร้องรายย่อยร่วมใช้สิทธิตรวจ สอบการบริหาร
20 ส.ค. 2554

“บี เตชะอุบล” โต้ “จันทรจุฑา” อัดเบี่ยงเบนประเด็น เรียกร้องรายย่อยร่วมใช้สิทธิตรวจ สอบการบริหาร 
นายบี เตชะอุบล เปิดแถลงข่าวชี้แจงว่า นายบี นายวิจิตร สุพินิจ ประธานกรรมการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และนายวีระ มานะคงตรีชีพ ไม่มีส่วนเกี่ยวข้องกับหุ้นบริษัท โทรีเซนไทย เอเยนต์ซีส์ (TTA) เป็นเพียงตัวกลางนัดให้กองทุนแอดลาส โฮลดิ้ง และนักลงทุนรายย่อย เข้าพูดคุยกับผู้บริหาร TTA ซึ่งไม่พอใจการทำงานของ มล.จันทรจุฑา จันทรทัต ตลอด 6 ปีที่ผ่านมา ทำให้มูลค่าหลักทรัพย์ตามราคาตลาด (มาร์เก็ตแคป) ลดลงจาก 3 หมื่นล้านบาท เหลือ 1.5 หมื่นล้านบาท 
กำไรลดลง 70% ในช่วงปี 2552-2553 แต่เงินเดือนผู้บริหาร8 คน กลับเพิ่มขึ้น 2 เท่า จาก 35 ล้านบาท เป็น 72 ล้านบาท ซื้อบริษัท ยูนิคไมนิ่ง เซอร์วิสเซส (UMS) 3,800 ล้านบาท ทั้งที่มูลค่าเหมาะสมอยู่ 1,500 ล้านบาท 
“สิ่งที่ผู้บริหาร TTA พูดเป็นการเบี่ยงเบนประเด็นเล่นงานคุณวิจิตร สิ่งที่ต้องทำคือตรวจสอบตัวเองตามที่ผู้ถือหุ้นเรียกร้อง แต่กลับมาทำลายบิดเบือนข้อมูล หลอกใช้ ก.ล.ต.และตลาดหลักทรัพย์บีบรายย่อย ทั้งที่ครอบครัวมีเพียง 4 ล้านหุ้น โดยลืมรายย่อย 2 หมื่นคนที่เป็นเจ้าของ”
นายบี กล่าวว่า ไม่เคยมีหุ้นตามที่กล่าวอ้าง 30% และเพิ่งเข้าไปซื้อ 100 หุ้น เพื่อไปร่วมประชุมวิสามัญ รวมทั้งเป็นจุดเริ่มต้นที่ดีที่รายย่อยมารวมตัว และเรียกร้องให้ไปใช้สิทธิร่วมประชุมไม่ต้องรออีก 5 ปี